Η κυρά μας η μαμμή

Η κυρά μας η μαμμή είναι ελληνική ασπρόμαυρη κινηματογραφική κωμωδία που γυρίστηκε το 1958 σε σενάριο και σκηνοθεσία Αλέκου Σακελλάριου.

 Πλοκή 

Ο Λυκούργος Μπέκος (Ορέστης Μακρής), συνταξιούχος γιατρός του Ι.Κ.Α., αποφασίζει να εγκατασταθεί με την οικογένειά του στη Λεστινίτσα, το χωριό της γυναίκας του (Ελένη Ζαφειρίου), και ανοίγει ιατρείο. Έρχεται, όμως, σιγά-σιγά σε σύγκρουση με την Καλλιόπη Μουστάκη (Γεωργία Βασιλειάδου), τη μαμή του χωριού και τις ανορθόδοξες ιατρικές πρακτικές της, δηλαδή ξεματιάσματα και φυλακτά.

Ο Δημήτρης (Δημήτρης Παπαμιχαήλ), γιος της μαμής και φοιτητής ιατρικής στην Αθήνα, έρχεται για διακοπές στο χωριό, όπου γίνεται ζευγάρι με την Καίτη (Ξένια Καλογεροπούλου), την κόρη του γιατρού, με την οποία είχε σύντομη γνωριμία στην Αθήνα, όταν η Καίτη εργαζόταν ως πωλήτρια παγωτών. Λόγω της έχθρας των γονιών τους, ο Δημήτρης και η Καίτη παντρεύονται κρυφά και η Καίτη μένει έγκυος. Όταν χάνει τις αισθήσεις της στο σπίτι του Δημήτρη, αυτός αναγκάζεται να φωνάξει τον πατέρα της και έτσι αποκαλύπτονται όλα. Στο τέλος της ταινίας, ο Λυκούργος και η Καλλιόπη βγάζουν βόλτα το εγγόνι τους μαζί, ωστόσο εξακολουθούν να κοντράρουν ο ένας τον άλλον.

 Διανομή ρόλων 
 Γεωργία Βασιλειάδου ... Καλλιόπη Μουστάκη, μαμμή
 Ορέστης Μακρής ... Λυκούργος Μπέκος, γιατρός
 Δημήτρης Παπαμιχαήλ ... Δημήτρης Μουστάκης, γιος Καλλιόπης
 Ξένια Καλογεροπούλου ... Καίτη Μπέκου, κόρη Λυκούργου
 Παντελής Ζερβός ... Βασίλης Τανάμπασης, ξάδελφος
 Ελένη Ζαφειρίου ... κυρία Μπέκου, σύζυγος Λυκούργου
 Γιώργος Δαμασιώτης ... δήμαρχος
 Νίτσα Τσαγανέα ... Ελένη, σύζυγος δημάρχου
 Πόπη Άλβα ... Ασημίνα, υπηρέτρια δημάρχου
 Λαυρέντης Διανέλλος ... Παναγιώτης, πρόεδρος
 Περικλής Χριστοφορίδης ... διευθυντής
 Νικήτας Πλατής ... χωριανός με πονόδοντο
 Λάκης Σκέλλας ... Δημητρός Νότσικας, χωριανός με ετοιμόγεννη αγελάδα
 Κώστας Παπαχρήστος ... Κώστας, συνάδελφος Λυκούργου στο Ι.Κ.Α.
 Μαίρη Μεταξά ... Σοφία, μητέρα μικρού Αργύρη
 Νίκος Φέρμας ... Βαγγέλης Τράμπαλος, πατέρας του νεογέννητου κοριτσιού
 Νίκη Λινάρδου ... Βούλα, κόρη δημάρχου
 Λουΐζα Μπατίστα
 Κώστας Βουτσάς ... Σωτήρης, γιος Πολυξένης
 Έλσα Ρίζου ... Ελένη, υπάλληλος παγωτατζίδικου
 Χάρις Λουκέα
 Σαπφώ Νοταρά ... Πολυξένη, μητέρα Σωτήρη
 Λευκή Παπαζαφειροπούλου ... Ευδοξία, φίλη Πολυξένης
 Βίκυ Κωνσταντοπούλου ... ασθενής στο Ι.Κ.Α.
 Νίκος Φλόκας
 Βασίλης Καΐλας ... Αργύρης, άρρωστο παιδί

 Παραγωγή 

Τα γυρίσματα του χωριού της ταινίας, της περίφημης Λεστινίτσας, πραγματοποιήθηκαν στα Κιούρκα (Αφίδνες).

Η παραγωγή της ταινίας, που διαρκεί 73 λεπτά, έγινε από τη Φίνος Φιλμ και η πρώτη προβολή της έγινε την 1 Δεκεμβρίου 1958. Κόβοντας 37.094 εισιτήρια, η ταινία κατατάχθηκε στην 13η θέση ανάμεσα σε 51 ταινίες της ίδιας σεζόν. Κυκλοφόρησε και με τη μορφή DVD στις 21 Νοεμβρίου 2006.

Είναι μία από τις τέσσερις ταινίες όπου παίζουν μαζί ο Ορέστης Μακρής και η Γεωργία Βασιλειάδου - οι άλλες τρεις είναι: Η θεία απ' το Σικάγο, Το αμαξάκι και Ο γρουσούζης.

Ακολουθεί χαρακτηριστική στιχομυθία, που αποτυπώνει την αντιπαλότητα ανάμεσα στον γιατρό και τη μαμή:Καλλιόπη: Ο γιατρός σού ξεγέννησε την αγελάδα, κυρ-Δημητρό;

Δημητρός: Ναι ο γιατρός...γεια στα χέρια του.

Καλλιόπη: Είστε και κτηνίατρος μήπως;

Λυκούργος: Έγινα κυρία μου! Από την πρώτη στιγμή που πάτησα στη Λεστινίτσα, κατάλαβα πως χρειάζεται περισσότερο έναν κτηνίατρο παρά έναν γιατρό.

Καλλιόπη: Να την έχουμε λοιπόν υπόψη μας την ειδικότητά σας!

Λυκούργος: Μερσί. Στη διάθεσή σας όταν αδιαθετήσετε. 

 Παραπομπές 

 Βιβλιογραφία 
 Ιάσων Τριανταφυλλίδης, Ταινίες για φίλημα: ένα αφιέρωμα στο Φιλοποίμενα Φίνο και τις ταινίες του, εκδ. Εξάντας, Αθήνα, 2000, σελ.81

 Εξωτερικοί σύνδεσμοι 

Κατηγορία:Ελληνικές ταινίες της δεκαετίας 1950
Κατηγορία:Ταινίες του 1958
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες με μουσική σύνθεση Τάκη Μωράκη
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές ασπρόμαυρες ταινίες